**Բալաժ Ջուջակ** (հունգ.՝ Dzsudzsák Balázs, դեկտեմբերի 23, 1986(1986-12-23), Դեբրեցեն, Հունգարիա), հունգարացի ֆուտբոլիստ, թուրքական «Բուրսասպոր» ակումբի և Հունգարիայի ազգային հավաքական վինգեր։ Հունգարիայի եռակի չեմպիոն և Հոլանդիայի չեմպիոն։ 2010 թվականին Հունգարիայի լավագույն ֆուտբոլիստ։

Կարիերա
-------

### Ակումբային կարիերա

#### «Դեբրեցեն»

Բալաժ Ջուջակը ազգային առաջնությունում դեբյուտել է 2005 թվականին, «Դեբրեցենի» կազմում։ Առաջին մրցաշրջանում հունգարացին խաղադաշտ մտավ ընդամենը երկու անգամ։ Երկրորդ մրցաշրջանում կիսապաշտպանը խաղաց 10 խաղ և խփեց 2 գոլ։ Հաջորդ երկու մրցաշրջաններում նա դարձավ հիմնական կազմի խաղացող՝ խաղալով 36 խաղ և խփելով 12 գոլ։ Բալաժ Ջուջակը Հունգարիայի չեմպիոն դարձավ երեք անգամ՝ 2005, 2006, 2007 թվականներին։ 2007 թվականին մասնակցել է Հունգարիայի գավաթի եզրափակչին։ 2005, 2006, 2007 թվականներին նվաճել է Հունգարիայի սուպերգավաթը։

#### ՊՍՎ

2007 թվականի հոկտեմբերի 24-ին հունգարացին պայմանագիր կնքեց ՊՍՎ-ի հետ։ Ջուջակը նիդերլանդական ակումբ պետք է տեղափոխվեր 2008 թվականի ամռանը, բայց Քենետ Պերեսի հրաժարականը արագացրեց հունգարացու տեղափոխությունը։ ՊՍՎ-ի սկաուտ Պիտ դե Վիսսերն ասել է. «Ջուջակը անհավանական տաղանդ է։ Նա արագ է, լավ է խաղում կոմբինացիաներում, տիրապետում է անհավանական փոխանցման և հրաշալի է մատուցում»։

Ջուջակը Էրիդիվիզիում դեբյուտեց 2008 թվականի հունվարի 12-ին։ Խաղն ավարտվեց «Ֆեյենորդի» հաղթանակով (1-0)։ Այդ խաղում նա մեկնարկային կազմում էր և կատարեց 3 հարված դարպասին։ Հաջորդ տուրում, «ՎՎՎ Վենլո» ակումբի դեմ խաղում (1-1) նա իր նոր ակումբում խփեց իր առաջին գոլը։ Առաջին գոլային փոխանցումը Ջուջակը կատարեց 2008 թվականի հունվարի 23-ին, Ռոտերդամի «Սպարտայի» դեմ խաղում (3-1)։ Նա առաջին մրցաշրջանում խփեց 3 գոլ, իսկ ՊՍՎ-ն դարձավ Հոլանդիայի չեմպիոն և նվաճեց Հոլանդիայի սուպերգավաթը։

2008-2009 մրցաշրջանում ակումբի գլխավոր մարզիչ դարձավ Հուբ Ստեվենսը։ Նա իր հետ բերեց պաշտպանական մարտավարություն, ինչի պատճառով Ջուջակը շատ լավ չէր խաղում։ ՊՍՎ-ի կազմում հունգարացին «Ֆիլիպս արենայում», «ԱԴՕ Դեն Հաագի» դեմ խաղում (6-0) հեղինակեց իր առաջին հեթ-թրիկը։ Ընդհանուր առամաբ Բալաժ Ջուջակը խաղաց 32 խաղ, խփեց 11 գոլ և կատարեց ինը գոլային փախանցում։

2009-2010 մրցաշրջանում Ֆրեդ Ռյուտենը գլխավորեց թիմը։ 2009 թվականի օգոտսոսի 15-ին, առաջնության երրորդ տուրում Ջուջակը ճանաչվեց «Այաքսի» դեմ խաղի լավագույն խաղացող, խփելով 2 գոլ և կատարելով գոլային փոխանցում։ Բալաժը մրցաշրջանը ավարտեց 14 գոլով և 16 գոլային փոխանցմամբ։ 2010-2011 մրցաշրջանը այքան էլ չտարբերվեց, նա խփեց 12 գոլ և կատարեց 15 գոլային փոխանցում։

#### «Անժի»

2011 թվականի հունիսի 12-ն Ջուջակը քառամյա պայմանագիր կնքեց «Անժիի» հետ։ Տրանֆերի արժեքը կազմեց 14 միլիոն եվրո։ Նորամուտը նշեց օգոստոսի 6-ին, «Տոմի» դեմ խաղում, որն ավարտվեց «Անժիի» հաղթանակով (2-0)։ Վնասվածքների պատճառով թիմի կազմում անցկացրեց ընդամենը 8 խաղ։ 2011-2012 ձմեռային միջսեզոնային շրջանում նա թիմի հետ չուղևորվեց ԱՄԷ՝ մասնակցելու առաջին հավաքին, իսկ հետո խաղացողի գործակալը հայտարարեց, որ մոսկովյան «Դինամոն» պրակտկորեն ավարտել է խաղացողին ձեռք բերելու գործընթացը։

#### «Դինամո» Մոսկվա

2012 թվականի հունվարի 12-ին «Դինամոն» պաշտոնապես հաստատեց խաղացողին ձեռք բերելու և նրա հետ քառամյա պայմանագիր կնքելու մասին։ Տրանֆերի արժեքը կազմեց 19 միլիոն եվրո։ Ջուջակը ակումբում դեբյուտեց 2012 թվականի մարտի 9-ին, «ԲԿՄԱ»-ի դեմ խաղում, իսկ 75-րդ րոպեին աչքի ընկավ գոլային փախանցմամբ, որից հետո Իգոր Սմեշով գոլ խփեց։ Մյուս խաղերում գոլային փոխանցումներ կատարեց Քեվին Կուրանիին և Զվեզդան Միսիմովիչին։ «Դինամոյում» առաջին գոլը խփեց «Տերեկի» դարպասին, թեկուզ նրա թիմը պարտվեց։ 2012 թվականի օգոստոսի 25-ին «Լոկոմոտիվի» դեմ խաղում Ջուջակը կատարեց 2 գոլային փոխանցում և խփեց 1 գոլ, իսկ իր թիմը հաղթեց 3-2 հաշվով։

2014 թվականի նոյեմբերի 2-ին «Լոկոմոտիվի» դեմ խաղում (2-4) Ջուջակը խփեց ռուսական Պրեմիեր Լիգայում «Դինամոյի» 1000-րդ գոլը։

2015 թվականի ձմռանը լուրեր տարածվեցին, որ Ջուջակը կարող է տեղափոխվել «Լացիո» կամ «Ինտեր». 2015 թվականի ամռանը Ջուջակը հայտնեց, որ ուզում է տեղափոխվել «Հերթա» կամ «Բեշիկթաշ»։ 2015 թվականի օգոստոսի 17-ին տեղափոխվեց թուրքական «Բուրսապսոր»։

### Հավաքականում

Բալաժը խաղացել է իր երկրի տարբեր հավաքականներում։ Մինչև 17 տարեկանների հավաքականում խաղացել է 6 խաղ։ Նույնքան խաղացել է մինչև 19 տաչեկանների հավաքականում։ 2007 թվականի հունիսի 2-ին Իրակլիոնում, Հունաստանի դեմ խաղում առաջնախաղն է անցկացրել ազգային հավաքականում։ Առաջին գոլը խփել է 2008 թվականի մայիսի 24-ին, հույների դեմ խաղում։ Երկրորդը խփել է Նիդերլանդների դարպասին, երրորդը՝ Սան Մարինոյի դարպասին։ Չորրորդ գոլը ամենահիշարժանն է։ 2010 թվականի հոկտեմբերի 12-ին Ջուջակը ֆինների դարպասին գոլ խփեց 94-րդ րոպեին։ Հինգերորդ գոլը հունգարացին խփել է Լիտվայի դեմ ընկերական խաղում։ Ընդհանուր առմամբ հավաքականում խաղացել է 77 խաղ և խփել 18 գոլ։

Ձեռքբերումներ
-------------

* Հունգարիայի չեմպոին **(3)**՝ 2004-2005, 2005-2006, 2006-2007
* Հունգարիայի սուպերգավաթ **(3)**՝ 2005, 2006, 2007
* Նիդերլանդների չեմպիոն **(1)**՝ 2007-2008
* Նիդերլանդների սուպերգավաթ **(1)**՝ 2008
* Ռուսաստանի գավաթի եզրափակչի մասնակից **(1)**՝ 2012

Ծանոթագրություններ
------------------

1. ↑  As (իսպ.) — Madrid: Grupo Prisa, 1967. — ISSN 1888-6671
2. ↑  «Джуджак - футболист года в Венгрии» (ռուսերեն). sport-express.ru. Արխիվացված օրիգինալից 2013 թ․ հունիսի 26-ին. Վերցված է 2013 թ․ հունիսի 24-ին.
3. ↑  «Агент Джуджака: «Сегодня Балаж может подписать контракт с «Динамо»» (ռուսերեն). Sports.ru. Արխիվացված օրիգինալից 2012 թ․ մայիսի 8-ին. Վերցված է 2012 թ․ հունվարի 10-ին.
4. ↑  «Итоги заседания совета директоров» (ռուսերեն). Sports.ru. Արխիվացված է օրիգինալից 2012 թ․ հունվարի 15-ին. Վերցված է 2012 թ․ հունվարի 12-ին.
5. ↑  Dinamo Moskau verpflichtet Ungar Dzsudzsák für 19 Millionen
6. ↑  Балаш Джуджак забил тысячный гол «Динамо»
7. ↑  Джуджак сегодня будет представлен в качестве игрока «Бурсаспора»

Արտաքին հղումներ
----------------

* Պրոֆիլը «Դինամոյի» (Մոսկվա) պաշտոնական կայքում Արխիվացված 2012-03-17 Wayback Machine (ռուս.)
* Պրոֆիլը *transfermarkt.com* կայքում(անգլ.)

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Բալաժ Ջուջակ» հոդվածին։ |

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | AS.com · eu-football.info (խաղացող) · FootballDatabase.eu · FootballFacts.ru · Kicker.de · National Football Teams.com · Soccerbase (խաղացող) · Soccerway · Transfermarkt (խաղացող) · worldfootball.net (խաղացող) · ԹՖՖ (խաղացող) · ՈւԵՖԱ · ՖԻՖԱ |
|  |
| Չափորոշչային վերահսկողություն | GTAA: 212416 |

 |